b'\n_START_ARTICLE_\nCilicij\n_START_PARAGRAPH_\nCilicij ali cilis (latinsko cilicium) je mu\xc4\x8dilna priprava namenjena zlasti za samokaznovanje. V za\xc4\x8detku je beseda cilicij pomenila kakr\xc5\xa1enkoli kos obleke, ki je s svojo neudobnostjo povzro\xc4\x8dal neprijeten ob\xc4\x8dutek ali kar bole\xc4\x8dino. Danes se izraz uporablja za spokorni\xc5\xa1ki pas - kovinski (redkeje usnjen) pas z bodicami, ki se uporabniku zabadajo v meso._NEWLINE_Mu\xc4\x8dilne naprave take vrste so postale moderne v dolo\xc4\x8denem obdobju kr\xc5\xa1\xc4\x8danstva, ko so Cerkvene oblasti zagovarjale mnenje, da mu\xc4\x8denje telesa o\xc4\x8disti duha. Tudi med preprostim ljudstvom je bilo raz\xc5\xa1irjenjo prepri\xc4\x8danje, da telesno trpljenje \xc4\x8dloveka o\xc4\x8disti grehov. Cilicije so (po navadi prostovoljno) nosili asketi in menihi, pogosto pa tudi (neprostovoljno) gre\xc5\xa1niki, ki so opravljali telesno pokoro._NEWLINE_Do dana\xc5\xa1njega \xc4\x8dasa se je pogled na telesno mu\xc4\x8denje v Cerkvi precej spremenil in telesno mu\xc4\x8denje velja v o\xc4\x8deh \xc5\xa1tevilnih kristjanov za pre\xc5\xbeitek manihejske dualisti\xc4\x8dne religije._NEWLINE_Kljub temu se v sodobni Cerkvi \xc5\xa1e najdejo posamezniki, ki zagovarjajo mu\xc4\x8denje lastnega telesa, npr. pripadniki Opus Dei. Ravno zaradi takega odnosa do telesa, ki jim ga je Bog dal, jih \xc5\xa1tevilni drugi kristjani gledajo z neodobravanjem, kot nekak\xc5\xa1no lo\xc4\x8dino (sekto).'